Απόφαση της Επιτροπής

της 11ης Φεβρουαρίου 2003

για τον καθορισμό οικολογικών κριτηρίων για την απονομή του κοινοτικού οικολογικού σήματος σε ηλεκτρικές σκούπες

[κοινοποιηθείσα υπό τον αριθμό Ε(2003) 114]

(Κείμενο που παρουσιάζει ενδιαφέρον για τον ΕΟΧ)

(2003/121/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (EΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για ένα αναθεωρημένο κοινοτικό σύστημα απονομής οικολογικού σήματος(1), και ιδίως το άρθρο 6 παράγραφος 1 δεύτερο εδάφιο,

Εκτιμώντας τα ακόλουθα:

(1) Ο κανονισμός (EΚ) αριθ. 1980/2000 προβλέπει ότι το κοινοτικό οικολογικό σήμα μπορεί να απονέμεται σε προϊόν του οποίου τα χαρακτηριστικά είναι τέτοια ώστε να συμβάλλουν σημαντικά σε βελτιώσεις οικολογικών παραμέτρων καθοριστικής σημασίας.

(2) Ο κανονισμός (EΚ) αριθ. 1980/2000 προβλέπει ότι καθορίζονται κριτήρια οικολογικής σήμανσης ανά κατηγορία προϊόντων.

(3) Τα προβλεπόμενα στην παρούσα απόφαση μέτρα βασίζονται στα σχέδια κριτηρίων που έχει αναπτύξει το Συμβούλιο οικολογικής σήμανσης της Ευρωπαϊκής Ένωσης το οποίο έχει συσταθεί βάσει του άρθρου 13 του κανονισμού (ΕΚ) αριθ. 1980/2000.

(4) Τα προβλεπόμενα στην παρούσα απόφαση μέτρα είναι σύμφωνα με τη γνώμη της επιτροπής του άρθρου 17 του κανονισμού (EΚ) αριθ. 1980/2000,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Προκειμένου να απονεμηθεί το κοινοτικό οικολογικό σήμα δυνάμει του κανονισμού (ΕΚ) αριθ. 1980/2000, μια ηλεκτρική σκούπα πρέπει να περιλαμβάνεται στην κατηγορία προϊόντων που ορίζεται στο άρθρο 2 και να συμμορφώνεται με τα κριτήρια που προβλέπονται στο παράρτημα.

Άρθρο 2

Στην κατηγορία προϊόντων "ηλεκτρικές σκούπες" περιλαμβάνονται όλες οι αυτόνομες ηλεκτρικές σκούπες, όπως οι σκούπες με κάδο και οι ορθίου τύπου, οι οποίες έχουν ικανότητα αναρρόφησης σκόνης από επιφάνειες 10 m2 τουλάχιστον ανά χρήση.

Σε αυτή την κατηγορία προϊόντων δεν περιλαμβάνονται οι ηλεκτρικές σκούπες χωρίς καλώδιο ή μπαταρίας και αυτές που αποτελούν τμήμα ενός κεντρικού συστήματος καθαρισμού.

Άρθρο 3

Για διοικητικούς σκοπούς, οι ηλεκτρικές σκούπες χαρακτηρίζονται με τον κωδικό αριθμό "23".

Άρθρο 4

Η παρούσα απόφαση ισχύει από την 1η Απριλίου 2003 έως τις 31 Μαρτίου 2007. Εάν στις 31 Μαρτίου 2007 δεν έχουν θεσπιστεί αναθεωρημένα κριτήρια, η παρούσα απόφαση θα ισχύει έως τις 31 Μαρτίου 2008.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 11 Φεβρουαρίου 2003.

Για την Επιτροπή

Margot Wallström

Μέλος της Επιτροπής

(1) ΕΕ L 237 της 21.9.2000, σ. 1.

ΠΑΡΑΡΤΗΜΑ

ΓΕΝΙΚΟ ΠΛΑΙΣΙΟ

Σκοποί των κριτηρίων

Σκοποί των κριτηρίων ειδικότερα είναι:

- ο περιορισμός της υποβάθμισης του περιβάλλοντος και των δυνητικών κινδύνων που συνεπάγεται η χρήση ενέργειας (πλανητική αύξηση της θερμοκρασίας, οξίνιση, εξάντληση των μη ανανεώσιμων ενεργειακών πόρων) μέσω της μείωσης της κατανάλωσης ενέργειας,

- ο περιορισμός της υποβάθμισης του περιβάλλοντος που συνεπάγεται η χρήση φυσικών πόρων μέσω της ενθάρρυνσης της παραγωγής ηλεκτρικών σκουπών μεγάλης ανθεκτικότητας, ανακυκλώσιμων και συντηρήσιμων (εφεξής θα αναφέρονται ως "το προϊόν"),

- ο περιορισμός της υποβάθμισης του περιβάλλοντος και των δυνητικών κινδύνων που συνεπάγεται η χρήση επικίνδυνων ουσιών, μέσω της μείωσης της χρήσης αυτών των ουσιών.

Τα κριτήρια είναι τέτοια ώστε να προάγεται η εφαρμογή της βέλτιστης πρακτικής (βέλτιστη περιβαλλοντική χρήση) και η περιβαλλοντική συνείδηση των καταναλωτών. Επιπλέον, η σήμανση των πλαστικών κατασκευαστικών στοιχείων ενθαρρύνει την ανακύκλωση.

Τα κριτήρια τίθενται σε επίπεδα τα οποία προάγουν την επισήμανση των ηλεκτρικών σκουπών που παράγονται χωρίς να επιβαρύνουν πολύ το περιβάλλον.

Απαιτήσεις όσον αφορά την εκτίμηση και την εξακρίβωση

Οι ειδικές απαιτήσεις όσον αφορά την εκτίμηση και την εξακρίβωση αναφέρονται σε κάθε κριτήριο.

Όπου κρίνεται σκόπιμο, γίνονται δεκτές διαφορετικές μέθοδοι δοκιμών από αυτές που αναφέρονται σε κάθε κριτήριο εφόσον θεωρηθούν ως ισοδύναμες από τον αρμόδιο φορέα αξιολόγησης της αίτησης.

Όπου είναι δυνατό, οι δοκιμές διεξάγονται σε καταλλήλως διαπιστευμένα εργαστήρια ή εργαστήρια που πληρούν τις απαιτήσεις που προβλέπονται στο πρότυπο ΕΝ ISO 17025 και είναι ικανά να εκτελέσουν τις σχετικές δοκιμές.

Όταν ο αιτών καλείται να παράσχει στην αρμόδια αρχή βεβαιώσεις, τεκμηρίωση, αναλύσεις, πρακτικά δοκιμών, ή άλλα τεκμήρια από τα οποία να προκύπτει η συμμόρφωση προς τα κριτήρια, εξυπακούεται ότι αυτά επιτρέπεται να προέρχονται από τον αιτούντα ή/και τον (τους) προμηθευτή(-ές) του ή/και τους προμηθευτές τους, κ.λπ., κατά περίπτωση.

Όπου κρίνεται σκόπιμο, οι αρμόδιοι οργανισμοί μπορούν να απαιτήσουν την υποβολή δικαιολογητικών και να διεξαγάγουν ανεξάρτητους ελέγχους.

Συνιστάται στους αρμόδιους φορείς να συνεκτιμούν την εφαρμογή αναγνωρισμένων συστημάτων περιβαλλοντικής διαχείρισης όπως το EMAS και το ISO 14001, όταν αξιολογούν αιτήσεις και ελέγχουν την συμμόρφωση προς τα κριτήρια του παρόντος παραρτήματος (σημείωση: η εφαρμογή τέτοιων συστημάτων διαχείρισης δεν είναι υποχρεωτική).

ΚΡΙΤΗΡΙΑ

1. Κατανάλωση ενέργειας και απόδοση στην αφαίρεση σκόνης

α) Μετά από 5 αναρροφήσεις σε τάπητα Wilton, η απόδοση στην αφαίρεση σκόνης πρέπει να είναι τουλάχιστον 70 % και η καταναλωθείσα ενέργεια πρέπει να είναι λιγότερη από 345 Wh.

β) Μετά από 1 αναρρόφηση σε σκληρό δάπεδο, όπως προσδιορίζεται στο σημείο 5.2 του ΕΝ 60312, η απόδοση στην αφαίρεση σκόνης πρέπει να είναι τουλάχιστον 98 % και η καταναλωθείσα ενέργεια πρέπει να είναι λιγότερη από 69 Wh.

Εκτίμηση και εξακρίβωση: για κάθε ένα από τα ως άνω κριτήρια α) και β), ο αιτών καταθέτει έκθεση δοκιμής όπου αναφέρεται η ποσότητα αφαιρούμενης σκόνης σύμφωνα με το πρότυπο EN 60312 όπως προσδιορίζεται ανωτέρω, η οποία εκτελείται με άδειο σάκο ή περιέκτη/δεξαμενή σκόνης (όπως εφαρμόζεται). Η επιφάνεια του σκληρού δαπέδου πρέπει να αποτελείται από αλουστράριστο αντικολλητό (stratified) ξύλο πεύκου ή από αντίστοιχη σανίδα ελάχιστου πάχους 15 mm.

2. Ανθεκτικότητα

α) Ο κινητήρας πρέπει να έχει διάρκεια ζωής τουλάχιστον 550 ωρών.

Εκτίμηση και εξακρίβωση: Ο αιτών καταθέτει έκθεση δοκιμής, σύμφωνα με τη μέθοδο δοκιμής IEC 312 άρθρο 19.1 ή το EN 60-312.

β) Το ρύγχος αναρρόφησης πρέπει να έχει διάρκεια ζωής τουλάχιστον 1000 περιστροφών του τυμπάνου.

Εκτίμηση και εξακρίβωση: Ο αιτών καταθέτει έκθεση δοκιμής, σύμφωνα με τη μέθοδο δοκιμής IEC 312 άρθρο 20.1 ή το EN 60-312.

γ) Ο εύκαμπτος σωλήνας πρέπει να έχει διάρκεια ζωής τουλάχιστον 40000 ταλαντώσεων.

Εκτίμηση και εξακρίβωση: Ο αιτών καταθέτει έκθεση δοκιμής, σύμφωνα με τη μέθοδο δοκιμής IEC 312 άρθρο 20.2 ή το EN 60-312.

δ) Ο κεντρικός διακόπτης έναρξης και παύσης λειτουργίας πρέπει να λειτουργεί μηχανικά και ηλεκτρικά τουλάχιστον 2500 φορές.

Εκτίμηση και εξακρίβωση: Ο αιτών καταθέτει έκθεση δοκιμής, όπου αναφέρεται η διαδικασία που ακολουθήθηκε. Η δοκιμή εκτελείται στην ηλεκτρική σκούπα χωρίς να είναι συνδεδεμένο το ρύγχος.

ε) Ο κατασκευαστής παρέχει διετή τουλάχιστον εγγύηση λειτουργίας της ηλεκτρικής σκούπας. Η εγγύηση αρχίζει να ισχύει από την ημερομηνία παράδοσης στον πελάτη.

Εκτίμηση και εξακρίβωση: Ο αιτών καταθέτει αντίγραφο της εγγύησης που διανέμει με το προϊόν.

στ) Εξασφαλίζεται η διαθεσιμότητα όλων των ανταλλακτικών που είναι απαραίτητα για την καλή λειτουργία του προϊόντος για δέκα τουλάχιστον έτη από τη στιγμή παύσης της παραγωγής.

Εκτίμηση και εξακρίβωση: Ο αιτών καταθέτει σχετική δήλωση μαζί με κατάλληλη τεκμηρίωση.

3. Ανακυκλωσιμότητα, απόσυρση και ανακύκλωση

α) Ο κατασκευαστής ελέγχει την αποσυναρμολόγηση της κεντρικής μονάδας και συντάσσει σχετική έκθεση η οποία τίθεται στη διάθεση τρίτων εφόσον την ζητήσουν.

Εκτίμηση και εξακρίβωση: Ο αιτών καταθέτει σχετική δήλωση μαζί με αντίγραφο της έκθεσης αποσυναρμολόγησης.

β) Τα ηλεκτρικά τμήματα πρέπει να συνδέονται μηχανικά, ώστε να διευκολύνεται η αποσυναρμολόγηση και η ανακύκλωση.

Εκτίμηση και εξακρίβωση: Ο αιτών καταθέτει σχετική δήλωση μαζί με την κατάλληλη τεκμηρίωση, όπου αναφέρεται ο σχεδιασμός του προϊόντος και οι μηχανικές διασυνδέσεις των ηλεκτρικών μερών του. Η έκθεση αποσυναρμολόγησης που καταθέτει ο αιτών (όπως προβλέπεται ανωτέρω) πρέπει να επιβεβαιώνει τα εν λόγω στοιχεία.

γ) Τα μεταλλικά τμήματα πρέπει να είναι ευκόλως προσπελάσιμα, ώστε να διευκολύνεται η αποσυναρμολόγηση και η ανακύκλωση.

Εκτίμηση και εξακρίβωση: Ο αιτών καταθέτει σχετική δήλωση μαζί με την κατάλληλη τεκμηρίωση, όπου αναφέρεται ο σχεδιασμός του προϊόντος και η προσπελασιμότητα των μεταλλικών μερών του. Η έκθεση αποσυναρμολόγησης που καταθέτει ο αιτών (όπως προβλέπεται ανωτέρω) πρέπει να επιβεβαιώνει τα εν λόγω στοιχεία.

δ) Η ηλεκτρική σκούπα (συμπεριλαμβανόμενου του ρύγχους αναρρόφησης και του εύκαμπτου σωλήνα) δεν πρέπει να περιέχει μόλυβδο, υδράργυρο, κάδμιο, εξασθενές χρώμιο, πολυβρωμιωμένα διφαινύλια (PBBs) ή/και πολυβρωμιωμένους διφαινυλαιθέρες (PBDEs), εκτός από τα επιτρεπόμενα σύμφωνα με το παράρτημα της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, για τον περιορισμό της χρήσης ορισμένων επικινδύνων ουσιών στα είδη ηλεκτρικού και ηλεκτρονικού εξοπλισμού (RoHS)(1) και τις μετέπειτα τροποποιήσεις του.

Εκτίμηση και εξακρίβωση: Ο αιτών καταθέτει σχετική δήλωση μαζί με κατάλληλη τεκμηρίωση, όπου αναφέρονται τα επιβραδυντικά φλόγας που χρησιμοποιήθηκαν (όπου ισχύει). Έως τη στιγμή που θα έχουν καθοριστεί οι επιτρεπόμενες μέγιστες τιμές συγκέντρωσης για αυτές τις ουσίες στο πλαίσιο της προαναφερόμενης οδηγίας, ο αιτών ή/και ο (οι) προμηθευτής(-ές) του υποβάλλουν δήλωση ότι οι εν λόγω ουσίες δεν έχουν προστεθεί εσκεμμένα στην ηλεκτρική σκούπα ή σε κάποιο από τα κατασκευαστικά της μέρη.

ε) Τα πλαστικά μέρη δεν πρέπει να περιέχουν μεταλλικά ένθετα τα οποία δεν είναι δυνατόν να αφαιρεθούν.

Εκτίμηση και εξακρίβωση: Ο αιτών καταθέτει σχετική δήλωση μαζί με κατάλληλη τεκμηρίωση, όπου αναφέρεται η φύση τυχόν μεταλλικών ενθεμάτων. Η έκθεση αποσυναρμολόγησης που καταθέτει ο αιτών (όπως προβλέπεται ανωτέρω) πρέπει να επιβεβαιώνει τα εν λόγω στοιχεία.

στ) Τα πλαστικά μέρη που είναι βαρύτερα από 25 gr δεν πρέπει να περιέχουν χλωροπαραφίνες με μήκος αλυσίδας 10-13 ατόμων C, περιεκτικότητας σε χλώριο > 50 % κατά βάρος (CAS 85535-84-8).

Εκτίμηση και εξακρίβωση: Ο αιτών καταθέτει σχετική δήλωση μαζί με κατάλληλη τεκμηρίωση, όπου αναφέρονται τα επιβραδυντικά φλόγας που χρησιμοποιήθηκαν (όπου ισχύει).

ζ) Τα πλαστικά μέρη που είναι βαρύτερα από 25 gr δεν περιέχουν επιβραδυντικά φλόγας ουσίες ή παρασκευάσματα που περιέχουν ουσίες οι οποίες έχουν ταξινομηθεί ή ενδέχεται να έχουν ταξινομηθεί τη στιγμή υποβολής της αίτησης ως R45 (ενδέχεται να προκαλεί καρκίνο), R46 (ενδέχεται να προκαλεί κληρονομικές γενετικές βλάβες), R50 (πολύ τοξικό για υδρόβιους οργανισμούς), R51 (τοξικό για υδρόβιους οργανισμούς), R52 (επιβλαβές για υδρόβιους οργανισμούς), R53 (ενδέχεται να προκαλεί χρόνιες επιπτώσεις στο υδάτινο περιβάλλον), R60 (ενδέχεται να διαταράσσει τη γονιμότητα) ή R61 (ενδέχεται να προκαλεί βλάβες στο έμβρυο), κατά την έννοια των διατάξεων της οδηγίας 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών(2) και των μετέπειτα τροποποιήσεων αυτής.

Εκτίμηση και εξακρίβωση: Ο αιτών ή/και οι προμηθευτές του υποβάλλουν καταθέτουν σχετική δήλωση μαζί με κατάλληλη τεκμηρίωση, όπου αναφέρονται τα επιβραδυντικά φλόγας που χρησιμοποιήθηκαν (όπου ισχύει) μαζί με τα σχετικά φύλλα δεδομένων ασφαλείας υλικού.

η) Τα πλαστικά μέρη που είναι βαρύτερα από 25 gr φέρουν μόνιμη σήμανση που ταυτοποιεί το υλικό, σύμφωνα με το πρότυπο ISO 11469.

Εκτίμηση και εξακρίβωση: Ο αιτών καταθέτει σχετική δήλωση μαζί με κατάλληλη τεκμηρίωση.

θ) Ο κατασκευαστής αναλαμβάνει την απόσυρση του προϊόντος για ανακύκλωση, και κάθε μέρους που αντικαθίσταται, εκτός από τους σάκους συλλογής σκόνης και τα φίλτρα. Η απόσυρση γίνεται χωρίς επιβάρυνση, εκτός από τις περιπτώσεις όπου οι τοπικές ή εθνικές αρχές έχουν θεσπίσει την καταβολή σχετικού τέλους.

Εκτίμηση και εξακρίβωση: Ο αιτών καταθέτει σχετική δήλωση μαζί με κατάλληλη τεκμηρίωση.

4. Θόρυβος

Ο θόρυβος (ακουστική ισχύς) πρέπει να δηλώνεται στο προϊόν και δεν πρέπει να υπερβαίνει τα 76 dBA (τιμή αναφοράς: 1 picoWatt).

Εκτίμηση και εξακρίβωση: Ο αιτών καταθέτει έκθεση δοκιμής, σύμφωνα με τη μέθοδο δοκιμής EN 60704-2-1 και η δήλωση σχετικά με το θόρυβο πρέπει να γίνεται σύμφωνα με τη μέθοδο EN 60704-3. Ο αιτών καταθέτει αντίγραφο της δήλωσης με τον τρόπο με τον οποίο παρέχεται στον καταναλωτή.

5. Εκπομπή σκόνης

α) Η ποσότητα εκπεμπόμενης σκόνης (Q) πρέπει να είναι μικρότερη των 0,01 mg/m3.

Εκτίμηση και εξακρίβωση: Ο αιτών καταθέτει έκθεση δοκιμής, χρησιμοποιώντας τη μέθοδο δοκιμής EN 60312.

β) Τα φίλτρα σκόνης πρέπει να αντικαθίστανται ή να πλένονται και πρέπει να είναι ανοιχτόχρωμα.

Εκτίμηση και εξακρίβωση: Ο αιτών καταθέτει δήλωση συμμόρφωσης με την ως άνω απαίτηση.

6. Αντίσταση του ρύγχους αναρρόφησης στη μετακίνηση

Η αντίσταση του ρύγχους αναρρόφησης στη μετακίνηση (R) πρέπει να είναι μικρότερη των 25 N.

Εκτίμηση και εξακρίβωση: Ο αιτών καταθέτει έκθεση δοκιμής, χρησιμοποιώντας τη δοκιμή EN 60312.

7. Πληροφορίες και οδηγίες χρήσεως

Το προϊόν πωλείται συνοδευόμενο από σχετικές οδηγίες χρήσεως, όπου μεταξύ άλλων παρέχονται υποδείξεις σχετικά με την ορθή οικολογική χρήση αυτού, και πιο συγκεκριμένα:

α) η πληροφορία ότι η ενέργεια που καταναλώνεται κατά τη χρήση μπορεί να μειωθεί σημαντικά εάν ο περιέκτης σκόνης ή ο σάκος αδειάζεται όταν είναι γεμάτος. (Σημείωση: η συμμόρφωση με αυτό το κριτήριο δεν είναι απαραίτητη όταν ο κατασκευαστής μπορεί να αποδείξει ότι αυτό δεν ισχύει)·

β) η σύσταση να διακόπτεται η λειτουργία της ηλεκτρικής σκούπας όταν αυτή δεν χρησιμοποιείται·

γ) πληροφορίες σχετικά με την εγγύηση και τη διαθεσιμότητα ανταλλακτικών·

δ) η πληροφορία ότι το προϊόν έχει σχεδιαστεί ώστε να επιτρέπει την κατάλληλη ανακύκλωση και δεν πρέπει να απορρίπτεται· οδηγίες για τον τρόπο με τον οποίο ο καταναλωτής μπορεί να χρησιμοποιήσει τις δυνατότητες απόσυρσης που προσφέρει ο κατασκευαστής·

ε) η πληροφορία ότι στο προϊόν έχει χορηγηθεί το οικολογικό σήμα της ΕΕ Flower με σύντομη επεξήγηση του περιεχομένου του, καθώς και η υπόδειξη ότι περισσότερες πληροφορίες για το οικολογικό σήμα μπορούν να αναζητηθούν στην ηλεκτρονική διεύθυνση: http://europa.eu.int/ecolabel·

στ) πληροφορίες για τις διάφορες διαδικασίες συντήρησης, ιδίως για την αλλαγή σάκου (ή το άδειασμα του περιέκτη σκόνης) και φίλτρων·

ζ) δείκτης ο οποίος να δείχνει ότι ο σάκος ή ο περιέκτης σκόνης είναι γεμάτος και χρειάζεται αντικατάσταση ή άδειασμα, εκτός εάν αυτό φαίνεται σαφώς κατά την κανονική χρήση·

η) πληροφορίες σχετικά με το βάρος του προϊόντος.

Εκτίμηση και εξακρίβωση: ο αιτών δηλώνει τη συμμόρφωση του προϊόντος με αυτές τις απαιτήσεις και καταθέτει αντίγραφο των οδηγιών χρήσης στον αρμόδιο φορέα που αξιολογεί την αίτηση.

8. Πληροφορίες που πρέπει να περιέχει το οικολογικό σήμα

Στο δεύτερο πλαίσιο του οικολογικού σήματος αναγράφεται το κείμενο που ακολουθεί:

- Αποτελεσματικός καθαρισμός, χαμηλές εκπομπές σκόνης, χαμηλά επίπεδα θορύβου.

- Μικρή κατανάλωση ενέργειας.

- Μεγαλύτερη ανθεκτικότητα και δυνατότητα ανακύκλωσης.

Εκτίμηση και εξακρίβωση: ο αιτών δηλώνει τη συμμόρφωση του προϊόντος με αυτές τις απαιτήσεις και καταθέτει αντίγραφο του οικολογικού σήματος όπως εμφανίζεται στη συσκευασία ή/και στο προϊόν ή/και στην περιεχόμενη τεκμηρίωση.

(1) ΕΕ L 37 της 13.2.2003, σ. 19.

(2) ΕΕ 196 της 16.8.1967, σ. 1.